उम्र 17 साल, दिमाग डेढ़ साल के बच्चे जैसा; साइन लैंग्वेज एक्सपर्ट भी पता नहीं लगा सके आपबीती
Madhya Pradesh Indore Mentally challenged Girl Pregnancy Case - यह दर्दभरी कहानी है 17 साल की मंदबुद्धि लड़की की, जिसका दिमाग सिर्फ डेढ़-दो साल के बच्चे जैसा है। वह गर्भवती हो गई।
यह दर्दभरी कहानी 17 साल की लड़की की है। वह इंदौर के बालिका आश्रम में रहती है। उसका दिमाग सिर्फ डेढ़-दो साल के बच्चे जैसा है। दुनिया-जहां से एकदम अनजान। अबोध। वह गर्भवती है। न किसी को अपनी पीड़ा बता सकती है, न ही आपबीती। उसके साथ किसने और कब ज्यादती की? उसे तो यह भी नहीं मालूम कि उसका पेट बड़ा क्यों हो रहा है? इसमें क्या है? एकदम अनजान।
लड़की बिना कुछ बोले-बताए सब सहन कर रही है। मानसिक रोग अस्पताल में बड़ी हुई इस लड़की के पीरियड्स आना बंद हुआ तो इस घटना का खुलासा हुआ। उसकी मां ने बालिका आश्रम में रेप के आरोप लगाए हैं, जबकि, आश्रम प्रबंधन ने अपने यहां घटना होने से साफ मना कर दिया। आखिर इस मासूम सी लड़की के साथ दरिंदगी किसने की? यही सवाल पुलिस के लिए पहेली बना हुआ है।
एक्सपर्ट के लिए इसे सुलझाना चुनौती क्यों है, और बच्ची के परिवार पर क्या बीत रही है, इसे सिलसिलेवार जानते हैं लड़की की मां, मेंटल एक्सपर्ट और पुलिस से बातचीत के आधार पर...
4 साल पहले आश्रम में भर्ती कराया
गरीब परिवार में जन्मी 17 साल की लड़की धार जिले के पीथमपुर की रहने वाली है। बचपन से दिमाग ठीक से काम नहीं करता था। दिमाग सिर्फ डेढ़ साल के बच्चे जैसा रिएक्ट करता है। चार साल पहले परिवार ने उसे इंदौर के स्कीम नंबर 74 में बालिका आश्रम में भर्ती किया। मां का आरोप है कि आश्रम में वह प्रेग्नेंट हो गई और पांच महीने का गर्भ है। पीरियड्स नहीं आने पर आश्रम की संचालिका ने 7 फरवरी को जानकारी दी।
अब लड़की की मां की जुबानी जानिए पूरा मामला...
मेरा परिवार पीथमपुर में रहता है। मेरी मंझली बेटी का जन्म 2005 में हुआ था। घर में बड़ी बहन और छोटा भाई भी है। वे दोनों नॉर्मल हैं, लेकिन मंझली बेटी सामान्य बच्चों की तरह बर्ताव नहीं करती थी। वो किसी बात का कोई जवाब नहीं देती थी, न किसी बात का अहसास कर रही थी। जब उसे डॉक्टर्स को दिखाया तो पता चला कि वह मंदबुद्धि है। यानी उसकी समझ सामान्य बच्चों जैसी नहीं है। इससे मैं बहुत डर गई। एक तो बेटी, ऊपर से उसकी ऐसी स्थिति, लगा कैसे जी पाएगी ये? यही सोचती रहती। रात को नींद नहीं आती । एक दिन यही सोचते हुए मैंने ठान लिया कि बेटी का इलाज कराऊंगी। उसके ठीक होने तक चैन से नहीं बैठूंगी। भले ही इसके लिए कुछ भी करना पड़े। मैं उसकी मां हूं।
मैं बेटी को लेकर डॉक्टरों के पास गई। डॉक्टरों ने कई तरह की जांचें की। इनकी रिपोर्ट देखकर डॉक्टरों ने मुझे दिलासा दिया कि थोड़ी बड़ी होने के बाद मेरी बेटी बोलने-समझने लगेगी। वह दूसरे बच्चों की तरह व्यवहार करने लगेगी। मैं बेटी के बोलने-समझने के इंतजार में इलाज कराती रही, कभी-कभी तो उसके मुंह की ओर टकटकी लगाकर देखती रहती कि कोई शब्द तो निकले लेकिन शायद मेरे हिस्से में इंतजार ही था। बेटी की उम्र तो बढ़ती चली गई, लेकिन उसका व्यवहार बच्चे की तरह ही रहा।
बचपन से ही उसकी तबीयत ठीक नहीं रहती थी। मुझे यह बात बेहद तकलीफ देती थी कि बोल नहीं पाने की वजह से वो बता भी नहीं पाती कि उसे क्या तकलीफ है। डॉक्टर साहब ने एक बार यह भी बताया था कि इसे फिट की बीमारी है।उसे झटके आने लगते और हालत बिगड़ जाती है। 7 साल की उम्र तक ये सिलसिला चलता रहा। यह समझिए कि 7 साल की होने तक उसका अधिकतर वक्त अस्पताल में ही बीता। हालत यह थी कि बीमारी के कारण हमें रात-बिरात कभी भी अस्पताल दौड़ना पड़ता था और कई दिनों तक वहीं भर्ती रखना पड़ता था।
हम बेटी के इलाज की आखिरी उम्मीद तक कोशिश करते रहे। इसके लिए जो बन सकता था, करते रहे। इलाज के लिए जमीन का एक हिस्सा यह सोचकर बेच दिया कि शायद बेटी ठीक हो जाए। पर वो न तो किसी बात को समझ पाती, न बता सकी। जैसे-जैसे बेटी बड़ी होती चली गई, उसकी खामोशी ने परिवार को तोड़ दिया। आखिरकार यह समझ आ गया कि वो अब शायद ही बोल पाएगी।
इसी कारण हमने हार मानकर 4 साल उसे इंदौर के एक आश्रम में भर्ती करवा दिया। उसे खुद से दूर रखने का दिल तो नहीं कर रहा था, लेकिन मजबूर थी। उससे इतना लगाव है कि परिवार के सदस्य कभी उससे मिलने आते थे तो कभी अपने साथ उसे त्योहार पर ले जाते थे। यही सिलसिला चल रहा था।
बेटी के 5 महीने की गर्भवती होने की बात सुन घबरा गई
हमारी बेटी को महीना (पीरियड्स) नहीं आ रहे हैं। पेट बड़ा दिख रहा है। गड़बड़ी की आशंका होने पर आश्रम की संचालिका ने 7 फरवरी 2023 को मुझे फोन पर यह जानकारी दी। यह सुनकर मैं घबरा गई, क्योंकि उसी दौरान बेटी के पिता हार्ट प्रॉब्लम से जूझ रहे थे। उनकी बायपास सर्जरी हुई थी। मुझे लगा कि उनको बताया तो कुछ का कुछ न हो जाए। मैंने यह बात पति से छुपा ली और बेटी से मिलने सीधे इंदौर आश्रम आ गई।
यहां से मैं बेटी को अपने साथ लाई और डॉक्टर को दिखाया। यहां चेकअप में पता चला कि वो गर्भवती है और करीब 22 सप्ताह का गर्भ पल रहा है। यह सुनकर मैं दंग रह गई। मेरा गल भर गया। कलेजा मुंह को आ गया। समझ नहीं आ रहा था क्या करूं?
24 जून 2022 को जब बेटी का जन्मदिन था, तब मैं तीन दिन के लिए उसे घर लाई थी। 26 जून को वापस आश्रम में छोड़ दिया था। इसके बाद वह आश्रम में ही थी। 25 अगस्त 2022 को अचानक उसकी तबीयत बिगड़ गई और हमें जानकारी दी गई। इस पर हम उसे घर ले आए। तबीयत ठीक हो जाने पर 20 नवंबर 2022 को वापस आश्रम भिजवा दिया था, तब से वह वहीं पर है। यानी लंबे समय से वहीं थी तो ये घटना आश्रम में ही हुई है।
(जैसा लड़की की मां ने दैनिक भास्कर को बताया।)
करीब 22 से 23 सप्ताह का गर्भ, घटना अगस्त की तो नहीं?
घटनाक्रम सामने आने के बाद कई पेचीदगी खड़ी हो गई है। दरअसल, गर्भ 22 से 23 सप्ताह पहले का है और अगस्त आखिरी तक लड़की आश्रम में ही थी। इसी बीच उसकी तबीयत बिगड़ गई, उसके बाद उसे घर ले जाया गया था।
मां का दावा है कि लड़की के साथ आश्रम में ही गलत हुआ, जिसके बाद उसकी तबीयत बिगड़ गई, लेकिन हमसे यह बात छिपाई जा रही है। इधर, पुलिस जांच में पता चला है कि आश्रम में महिला केयर टेकर के अलावा तीन पुरुष कर्मचारी भी हैं, जो संदेह के घेरे में है। इनके डीएनए की जांच होगी।
साइन लैंग्वेज एक्सपर्ट को बेड टच का इशारा मिला
मंदबुद्धि के साथ बोल-समझ नहीं पाने के अलावा बच्ची का दिमाग भी उसकी हालत बयां करने में सक्षम नहीं है। इसके चलते पुलिस ने मूक बधिर एक्सपर्ट मोनिका राजपूत को बुलवाया। उन्होंने बच्ची से कई तरह से सवाल किए और उनके जवाब जानने की कोशिश की, लेकिन स्पष्ट रूप से वे भी घटना से जुड़े फैक्ट्स सामने नहीं ला पाई। उसे संस्थान के लोगों सहित रिश्तेदारों के भी फोटो दिखाए गए, लेकिन पीड़िता ने रिएक्ट नहीं किया। अब उसे एक बार साइन एक्सपर्ट के साथ पीथमपुर स्थित घर पर भी विजिट के लिए ले जाया जा सकता है। यानी आरोपी कौन है, यह अभी भी पहेली बना हुआ है।
आश्रम के अन्य बच्चों से पूछताछ में एक-दो बच्चियों ने महत्वपूर्ण जानकारी दी। बताया कि उन्हें बेड टच किया जाता है। कुछ संदिग्धों की तरफ भी उन्होंने इशारा किया है। जिनसे अब पूछताछ होगी।
पति को पता नहीं चलें, इसलिए अपने ससुराल भेज दिया 
पीड़िता के पिता हार्ट पेशेंट है। दो बार उन्हें हार्ट अटैक आ चुका है। हाल ही में बायपास सर्जरी के बाद अस्पताल से छुट्‌टी हुई है। खराब हालत होने के कारण लड़की के साथ हुई ज्यादती की जानकारी नहीं दी गई। उन्हें महिला ने अपने ससुराल भिजवा दिया है। छोटा बेटा साथ है। बड़ी बेटी की शादी हो चुकी है।
आश्रम के स्टाफ में 3 पुरुष भी हैं
आश्रम में रहने वाले बच्चों की देखभाल के लिए महिला स्टाफ को रखा गया है, लेकिन तीन पुरुष स्टाफ भी यहां कार्यरत हैं। इनमें एक ड्राइवर, एक ऑफिस असिस्टेंट और एक म्यूजिक टीचर शामिल है। म्यूजिक टीचर ब्लाइंड है। तीनों को पूछताछ के लिए विजयनगर थाने बुलाया गया था। वहां उनसे पुलिस ने मामले को लेकर पूछताछ भी की।
एक संदिग्ध लड़का भी मिला
पुलिस जब आश्रम में जांच के लिए गई तो वहां एक संदिग्ध लड़का भी मिला है। आश्रम वालों का कहना है कि वह यहां पढ़ाई करता है और कुछ काम करता है। लड़का नॉर्मल है। ऐसे में अब उसे भी संदिग्ध की तौर पर देखा जा रहा है।
साथ में रहने वाली बच्ची के निकल आए आंसू
पीड़िता जिस बच्ची के साथ आश्रम में रहती थी, उससे भी साइन लैंग्वेज एक्सपर्ट के माध्यम से पूछताछ करने की कोशिश की गई। वो बच्ची मूक-बधिर है, लेकिन सब समझती है। उससे जब साइन लैंग्वेज एक्सपर्ट ने बात की तो उसकी आंखों से आंसू निकल आए। हालांकि, उसने कुछ बताया नहीं। जिस पर बच्ची के डरी हुई होने की बात कही जा रही है।
संस्थान की लापरवाही भी आई सामने
संस्थान पर आरोप है कि जब-जब बालिका की तबीयत बिगड़ी, तब उसका मेडिकल नहीं करवाया गया। मां ने नवंबर में दोबारा संस्थान के सुपुर्द किया था, तब भी संस्थान की तरफ से कोई जांच नहीं करवाई गई। तबीयत खराब होने पर मां की सलाह पर ही दवाइयां देते रहे। इतना ही नहीं पीरियड्स नहीं आने पर भी संस्थान की ओर से गंभीरता से ध्यान नहीं दिया गया। हालांकि, ये अभी तक स्पष्ट नहीं हो पाया है कि किशोरी के साथ दुष्कर्म संस्थान में हुआ है या बाहर।
घटना आश्रम से बाहर हुई है : आश्रम संचालिका
आश्रम अनुभूति विजन सेवा संस्थान की संचालिका चंचल सलारिया ने कहा- पीड़िता को झटके आते हैं। किशोरी की तबीयत खराब होने के संबंध में परिजन को समय-समय पर सूचना दी गई। वे जवाब में कहते थे कि किडनी की बीमारी है। इस कारण से उसकी मां की सलाह पर उपचार भी दिया गया। संस्थान में करीब 23 लोगों का स्टाफ है, जिसमें 21 महिलाएं हैं। 60 लड़के, लड़कियां रहते हैं। लड़कियों के रहने की अलग व्यवस्था है। 6 से 14 साल के लड़कों को ही रखा जाता है। घटना संस्थान से बाहर ही हुई है। बच्ची की मां के आरोप निराधार हैं।
बाल कल्याण समिति की निगरानी में पीड़िता
वहीं किशोरी को बाल कल्याण समिति ने अपनी निगरानी में रखा है। उसका मेडिकल कराया गया है। किशोरी की संपूर्ण देखभाल का जिम्मा समिति देखेगी। समिति ने संस्थान का दौरा कर मामले की जांच रिपोर्ट तैयार की है, जिसे शासन को भेजा है।
ये भी पढ़ें...
रेप से गर्भवती नाबालिग को मिली अबॉर्शन की अनुमति:मां ने लगाई थी याचिका, CMHO की रिपोर्ट के बाद हाई कोर्ट ने दी मंजूरी
साहब! मेरी बेटी नाबालिग है। अभी उसकी उम्र ही क्या है। 9वीं में पढ़ती है। उसके खेलने-कूदने के दिन हैं। वह अनचाहे गर्भ से जूझ रही है। उसके पेट में तीन महीने का गर्भ है। इसके कारण बेटी गुमसुम सी रहती है। हमें देखने पर रोने लगती है। हमसे लिपट कर बोलती है, मां मेरी गलती नहीं, उसने मेरे साथ गलत किया। मेरी जिंदगी बर्बाद कर दी। बहुत मजबूर हूं साहब। आरोपी भी धमकी देकर आवारा घूम रहा है। उसे सजा दी जाए।
ये गुहार एक मजबूर मां की थी, जिसे जानने के बाद हाई कोर्ट ने नाबालिग के गर्भपात की अनुमति दे दी। सोमवार को हाई कोर्ट के जज आनंद मिलन फड़के की अदालत में मामले की सुनवाई हुई थी। जिसमें CMHO ग्वालियर मनीष शर्मा ने मेडिकल बोर्ड की रिपोर्ट बंद लिफाफे में पेश की। जिसके बाद 9वीं की छात्रा के गर्भपात की अनुमति कोर्ट ने दे दी। गर्भपात की तारीख के बारे में मंगलवार को बताया जाएगा। सुनवाई के दौरान कोर्ट में लड़की को नहीं बुलाया गया था। सिर्फ उसकी मां आई थी। पूरी खबर पढ़ने के लिए यहां क्लिक करें...
मंडे स्पेशल: पत्नी ने दूध में जहर मिलाया, बच्चों समेत पी लिया 
ये दर्दनाक कहानी भोपाल के शख्स की है। जिसने चार बच्चों और पत्नी के साथ जहर खा लिया। डॉक्टरों ने 5 लोगों को तो बचा लिया, लेकिन एक बेटी को नहीं बचा पाए। हाल में पांचों को अस्पताल से डिस्चार्ज किया गया है। अब भी परिवार तनाव और गम के दौर में गुजर रहा है। पूरी खबर पढ़ने के लिए यहां क्लिक करें...